钦定古今图书集成/明伦汇编/氏族典/第251卷 > 张捷
## 钦定古今图书集成/明伦汇编/氏族典/第251卷 > 张捷

按《明外史张捷传》：“捷，丹阳人。万历四十一年进士。授
浙江山阴知县。泰昌元年，入为御史。天启元年，乞假
归。四年，魏忠贤势大张，诸以年例外迁者，尽复故官，
捷亦迁为御史。明年，擢太仆少卿。自是疾东林次骨。
寻忤忠贤意，削籍归。崇祯三年，起大理右少卿，拜左
副都御史。明年，迁吏部右侍郎。又明年，进左侍郎。捷”
故仇东林，而与首辅周延儒友善，骤引居要地，参预
密谋。延儒败，又附温体仁为之羽翼。捷所亲贺儒修
为成都知县，捷属巡按刘宗祥令举卓异。宗祥以捷
私书上闻。帝大怒，诏除名议罪，坐赎徒三年。福王立
于南京，魏国公徐弘基荐之，遂起官吏部尚书。南都
失守，捷走鸡鸣寺，投缳而死。捷居家孝友，在官有清
节。以恶东林，终身与匪人比，名因以隳。然其死也，士
论咸予之。